Shoxista Maxmaraimova. Shoxista Toʻxtashevna Maxmaraimova (1976-yil 23-fevral, Surxondaryo viloyati, Oʻzbekiston SSR) — oʻzbekistonlik olima, filologiya fanlari doktori, professor. Biografiyasi. Shoxista Maxmaraimova 1976-yil 23-fevralda tugʻilgan. 1998—2000-yillarda „Jarqoʻrgʻon“ gazetasining muxbiri, 2000—2004-yillarda Termiz davlat universiteti filologiya fakulteti oʻzbek tili va adabiyoti boʻlimi talabasi, 2004—2006-yillarda Termiz davlat universiteti magistratura boʻlimining „Lingvistika“ boʻlimi talabasi, 2006—2015-yillarda Termiz davlat universiteti Pedagogika fakulteti boshlangʻich taʼlim metodikasi kafedrasida oʻqituvchi, 2015—2016-yillarda Termiz davlat universiteti Pedagogika fakulteti boshlangʻich taʼlim metodikasi kafedrasida katta oʻqituvchi, 2017—2018-yillarda Termiz davlat universiteti oʻzbek tilshunosligi kafedrasining tayanch doktoranti, 2019—2020-yillarda Termiz davlat universiteti oʻzbek tilshunosligi kafedrasi katta oʻqituvchisi, 2021—2022-yillarda Termiz davlat universiteti oʻzbek tilshunosligi kafedrasi dotsenti lavozimida ishlagan. 2022-yildan Termiz davlat universiteti oʻzbek tilshunosligi kafedrasida professor. Ilmiy faoliyati. Shoxista Maxmaraimova 2018-yilda „Olamning milliy lisoniy tasvirida teomorfik metaforaning kognitiv aspekti“ mavzusidagi falsafa doktori dissertatsiyasini himoya qilgan. 2020-yilda Samarqand davlat universitetida „Oʻzbek tili metaforalarining antropotsentrik tadqiqi (nominativ aspekt)“ mavzusida filologiya fanlari doktori dissertatsiyasini himoya qilgan. 2020-yilda dotsent ilmiy unvoni berilgan. Mukofotlari. 2000-yilda Oʻzbekiston Respublikasi Zulfiya nomidagi Davlat mukofoti laureati, 1990-yilda Qrimda „Yer—umumiy uyimiz“ mavzusida oʻtkazilgan ijodiy tanlov gʻolibi.